Blink toekoms vir Ongopolo - Politiek En Nasionale Nuus - Republikein
Friday, January 21st, 04:36:16
Blink toekoms vir Ongopolo
DIE sterk vertoning van die Namibiese dollar het die afgelope jaar as toets vir Ongopolo Mining and Processing se integriteit en vermoëns gedien en die toekoms van die myn lyk belowend.
Die wisselkoers het gister op N$6,73 teenoor die Amerikaanse dollar gestaan. Die besturende direkteur van Ongopolo, mnr. André Neethling, het aan Republikein gesê die skielike styging in die waarde van die Namibiese dollar tot op die huidige vlak, het baie maatskappye en myne onkant gevang.
\"Ons kon egter daarin slaag om met hoër produksie en besparings normaal voort te gaan. Voorts het die swakker Amerikaanse dollar daartoe bygedra dat die koperprys intussen gestyg het. Sodoende kon Ongopolo al sy finansiële verpligtinge nakom en daar is ook nie sprake van afdankings van enige van die 950 werkers by die myn nie,\" sê mnr. Neethling. Die prys van koper het gister op US$2 292,50 per ton gestaan.
Mnr. Neethling sê ten spyte van die moeilike tye waarin Ongopolo hom bevind, word voortgegaan met projekte, terwyl nuwe markte vir die Tsumebsmelter in die Demokratiese Republiek van die Kongo (DRK), Angola en Zambië ondersoek word.
\"Ons beplan om langtermyn kontrakte met myne in sentraal Afrika te sluit om van hul kopererts op Tsumeb te smelt.\"
Voorts sê mnr. Neethling dat die skagprojek by die Asis-Far-West-myn by Kombat nou 60 persent voltooi is. Die skag is reeds 412 meter diep en die beplanning is om dit tot 698 meter diep te boor om sodoende die koperreserwes by die myn met sowat 20 jaar te verleng.
\"Op Otjihase is die boorprogram ook suksesvol afgehandel wat die myn se tydsduur van 2007 met agt jaar sal verleng,\" het mnr. Neethling gesê.
Hy sê oorweging word ook daaraan geskenk om die Matchlessmyn in die Khomas Hochland te herontwikkel. Dié myn was die afgelope 15 jaar dormant.
\"Ons sal moontlik \'n nuwe ertsliggaam by die myn ontwikkel,\" sê mnr. Neethling.
Hy sê ten spyte van die moeilike tye wat Ongopolo weens die wisselkoers ondervind het, lyk die toekoms van die myne belowend.